Tampin

Tampin merupakan sebuah bandar yang terletak di antara sempadan Negeri Sembilan dan Negeri Melaka. Bandar Tampin terbahagi kepada dua iaitu Tampin Negeri Sembilan dan Tampin Melaka. Tampin adalah nama bandar dan nama daerah. Sebenarnya Tampin, Melaka tidak wujud. Kawasan Tampin yang dikatakan dalam kawasan negeri Melaka sebenarnya Pulau Sebang di bawah Pentadbiran Majlis Perbandaran Alor Gajah. Orang ramai jarang menyebut Pulau Sebang tetapi menyebut kawasan Melaka itu sebagai Tampin, Melaka. Ada beberapa pejabat penting yang terletak di wilayah Melaka seperti, Hentian Teksi dan Bas Pulau Sebang, Maybank Pulau Sebang, Pusat Serenti Tampin yang terletak di Pulau Sebang dan Stesen KTM Pulau Sebang.

Mengenai Tampin
Tampin merupakan salah satu bandar yang unik kerana bandar itu berjiran dengan Pulau Sebang, Melaka. Lampu isyarat di tengah kedua-dua bandar yang berjiran itu merupakan penanda sempadan antara negeri Melaka dan Negeri Sembilan. Selain itu, Tampin juga terletak di titik penghujung Banjaran Titiwangsa, iaitu banjaran gunung yang terpanjang di Malaysia. 

Tampin boleh dihubungkan dengan Melaka, Seremban dan Johor Bahru melalui Laluan Persekutuan Malaysia 1. Lebuh raya utama tidak melalui daerah Tampin tetapi boleh menggunakan Lebuh Raya Utara-Selatan dan keluar melalui Tol Simpang Ampat, Alor Gajah. Daerah Tampin mempunyai stesen keretapi iaitu di Gemas dan Air Kuning Selatan. Namun stesen Air Kuning Selatan telah ditutup. Projek landasan kereta api berkembar antara Seremban ke Gemas turut  menggantikan Stesen Kereta Api Batang Melaka yang sedia ada di lokasi yang baru. Stesen keretapi lama Batang Melaka yang pada asalnya terletak di bahagian kawasan Negeri Sembilan telah ditutup dengan rasminya, dan mulai bulan Februari 2015 stesen keretapi Batang Melaka yang baru telah mula beroperasi. Stesen Batang Melaka yang baru ini terletak di kawasan negeri Melaka. Stesen keretapi terdekat bagi bandar Tampin ialah Stesen Keretapi Pulau Sebang, Alor Gajah, Melaka yang terletak hanya 1 kilometer sahaja dari pusat bandar Tampin.

Sejarah
Tampin merupakan nama tempat dan juga daerah di Negeri Sembilan. Tampin diperintah oleh Tengku Besar Tampin bermula dengan Syed Shaaban bin Syed Ibrahim Al-Qadri pada tahun 1832. Pemerintah yang terakhir adalah Syed Idrus bin Syed Muhammad sejak tahun 1944.

Asal-usul nama Tampin adalah daripada bekas makanan yang dikenali sebagai tampin yang diperbuat daripada daun mengkuang. Makanan yang biasanya diisi di dalam bekas tersebut adalah dodol. Pada zaman dahulu, Tampin adalah pusat perdagangan dan perniagaan antara penduduk dari kawasan Rembau dan Gemencheh dengan penduduk dari Alor Gajah. Daerah Tampin terbahagi kepada 7 mukim dengan keluasan keseluruhan adalah 87,868.82 hektar.

Orang tua-tua menyebut orang yang mula-mula meneroka Tampin ialah sepasukan perompak laut seramai 70 orang yang diketuai oleh Panglima Hitam, suku Batu Hampar. Tempat yang bernama Keru dan Tebong di Tampin sekarang mula dibuka oleh seorang suku Mungkal yang datang dari Machap di Melaka. Tempat yang bernama Repah  pula mula dibuka oleh orang suku Tiga Batu, tetapi cerita ini tidak mempunyai tarikh dan bukti yang nyata.

Pada 28 Januari 1832, Datuk Undang Rembau bernama Datuk Nganit telah membuat surat perjanjian dengan orang Inggeris di Melaka. Beliau telah menyerahkan Tampin kepada Syed Shaaban, menantu Raja Ali. Syed Shaaban telah mangkat di Keru Tampin pada tahun 1850.

Pada tahun 1878, Datuk Haji Sahil iaitu Undang Rembau yang ke-15 telah menghantar angkatan perangnya untuk menyerang Tampin yang diperintah oleh Tengku Besar Tampin yang kedua, Syed Abdul Hamid bin Syed Shaaban. Angkatan perang Tengku Besar Tampin yang dipimpin oleh panglimanya yang bernama Memperang Khalifah telah melawan serangan dari Rembau dan berlakulah pertempuran di antara pihak Rembau dan pihak Tampin di tempat yang bernama Legong, menyebabkan banyak nyawa terkorban dan harta benda antara kedua-dua belah pihak. Akhirnya Rembau tidak dapat mengalahkan Tampin dan terpaksa berundur.

Majlis Daerah Tampin telah ditubuhkan pada 1 Julai 1980, hasil daripada penyusunan semula pentadbiran melalui peruntukan Akta Kerajaan Tempatan 1976. Sebelum itu, ia dikenali sebagai Lembaga Bandaran Tampin. Luas kawasan ialah 50 batu persegi atau 12,949 hektar.

Demografi

Penduduk Melayu sebanyak 60.1 peratus, Cina 22.8 peratus, 14.1 peratus India, 0.2 peratus dan minoriti lain 2.8 peatus bukan warganegara.

Seluruh daerah Tampin mempunyai penduduk seramai 84,889 penduduk tempatan (2010) dan bancian tersebut tidak termasuk kawasan Pulau Sebang/Tampin di bahagian negeri Melaka.

Pentadbiran
Daerah Tampin merangkumi 7 mukim . 5 mukim diselia oleh Pejabat Daerah Tampin dan 2 mukim lagi dibawah pentadbiran Pejabat Daerah Kecil Gemas. Kewujudan daerah kecil ini adalah untuk memudahkan orang awam yang berada di Mukim Gemas dan Ayer Kuning untuk berurusan

Pejabat Daerah Tampin & Tanah Tampin : 
 Mukim Tampin Tengah ( Bandar Tampin, Pekan Tampin Tengah, Mukim Tampin Tengah
 Mukim Repah ( Mukim Repah, Pekan Repah Jaya, Pekan Repah Permai
 Mukim Keru
 Mukim Tebong
 Mukim Gemencheh ( Mukim Gemencheh, Pekan Gememcheh Baru, Pekan Ayer Kuning Selatan )

Pejabat Daerah Kecil & Tanah Gemas 
 Mukim Gemas ( Bandar Gemas , Pekan Pasir Besar )
 Mukim Ayer Kuning ( Mukim Ayer Kuning , Pekan Batang Melaka)

Pihak Berkuasa Tempatan 
Majlis Daerah Tampin merupakan PBT yang bertanggungjawab. Kawasan yang dirangkumi ialah
 Pekan Tampin Tengah 
 Bandar Tampin 
 Pekan Repah Jaya 
 Pekan Repah Permai
 Pekan Gemencheh Baru
 Pekan Ayer Kuning Selatan
 Bandar Gemas
 Pekan Pasir Besar
 Pekan Batang Melaka
 Dan sepanjang jalan dari Pekan Tampin ke Gemas, Tampin ke Kuala Pilah

Struktur Pentadbiran Majlis Daerah Tampin terdiri daripada:
 Majlis (Penggubal Dasar)
 Jawatankuasa Kecil (Penasihat Kepada Majlis) 
 Pengurusan (Pelaksana).

Politik dan pilihan raya

Parlimen 
Daerah Tampin meliputi sebuah bahagian pilihan raya persekutuan atau Parlimen yang dinamakan Parlimen Tampin. Ahli Parlimen Tampin terkini ialah Datuk Dr Hasan Bahrom dari Parti Amanah Negara mewakili Pakatan Harapan.

Dewan Undangan Negeri 
Daerah Tampin juga meliputi 3 buah bahagian pilihan raya negeri yang mempunyai wakil di Dewan Undangan Negeri iaitu DUN Gemas, DUN Gemencheh dan DUN Repah. DUN Gemas diwakili oleh Dato' Abdul Razak Ab Said dan DUN Gemencheh diwakili oleh Dato' Mohd Isam Mohd Isa. Kedua-duanya dari Pertubuhan Kebangsaan Melayu Bersatu (UMNO) mewakili Barisan Nasional. DUN Repah pula diwakili oleh Veerapan Superamaniam dari Parti Tindakan Demokratik mewakili Pakatan Harapan.

Perhubungan

Daerah Tampin juga merupakan sempadan antara kawasan Negeri Sembilan, Melaka dan Johor. Jika ke Tampin, mempunyai empat laluan seperti:
 Dari Segamat  
 Dari Kuala Pilah
 Dari Rembau
 Dari Alor Gajah

Kemudahan di Bandar Tampin

Perbankan
Bank Islam Malaysia Berhad
Bank Rakyat
Bank Simpanan Nasional
Public Bank
AmBank
Maybank

Pusat membeli-belah dan Pasaraya
Econsave 
Tampin Shopping Centre
Kompleks Tampin Square
Pasaraya Sakan
Kedai Rakyat 1 Malaysia
TF Value Mart Gemas
Pasaraya Tunas Manja Gemas
Mydin Pulau Sebang

Farmasi
Watson
Guardian
Alpro
Farmasi Sentosa

Kawasan perindustrian/komersial
Kawasan Industri Repah
IKS Gunung Mas
IKS Gemencheh (Gemencheh)
Kawasan Industri Gemas (Gemas)

Pasar Basah
Pasar Tampin
Pasar Gemencheh
Pasar Gemas

Hospital/Klinik
Hospital Tampin
Klinik Kesihatan Gemas
Klinik Kesihatan Gemencheh
Klinik Pergigian Tampin
Klinik Yahya
Klinik Al Azim
Poliklinik Sakti
Klinik Pergigian Liza

Jabatan Kerajaan
Pejabat Daerah dan Tanah Tampin
Pejabat Daerah Kecil dan Tanah Gemas
Majlis Daerah Tampin
Pejabat Agama Islam Daerah Tampin
Jabatan Kerja Raya Tampin
Jabatan Pendaftaran Tampin
Jabatan Pendaftaran Gemas
Kem Syed Sirajuddin, Gemas
Pejabat Pertanian
Risda Wilayah Selatan
Pejabat Perpaduan
KEMAS
Jabatan Penerangan

Tunku Besar Tampin

Pada 13 September 1832, Luak Tampin ditubuhkan. 1883 pemerintah Tampin digelar Tunku Besar Tampin. Tunku Besar Tampin bersama-sama Undang yang empat merupakan kerabat diraja Negeri Sembilan. Tunku Besar Tampin yang terkini ialah YTM Syed Razman bin Syed Idrus Al-Qadri, baginda ditabalkan menjadi pemerintah Tampin sejak 2005 hingga kini.

Pendidikan
 Sekolah Menengah Kebangsaan Tunku Besar, 73000 Tampin, Negeri Sembilan.
 Sekolah Rendah Jenis Kebangsaan Cina Kampung Baru Tampin, Jalan Tampin, 73000 Tampin, Negeri Sembilan
 Sekolah Rendah Jenis Kebangsaan Cina Chung Hua Tampin, Jalan Tampin, 73000 Tampin, Negeri Sembilan
 Sekolah Menengah Kebangsaan Tampin, Jln Bukit Tampin, 73000 Tampin Negeri Sembilan.
 Sekolah Menengah Kebangsaan Taman Indah,Taman Indah, 73000 Tampin Negeri Sembilan.
 Sekolah Kebangsaan Tampin, 73000 Tampin Negeri Sembilan.
 Sekolah Rendah Jenis Kebangsaan Tamil Tampin, 73000 Tampin Negeri Sembilan.

Tempat menarik

Dataran Tampin
Dataran ini terletak berhampiran dengan Kompleks Sukan Tampin dan menjadi salah sebuah lokasi tumpuan penduduk untuk melakukan aktiviti riadah pada hari biasa dan hujung minggu. Antara kemudahan yang ada ialah taman permainan kanak-kanak yang serba lengkap, trek berjogging, alatan senaman, objek-objek mercu tanda yang menarik dan pentas terbuka.

Taman Tasik Tampin
Taman Tasik Tampin terletak kira-kira 400 meter dari hentian sebelah Tampin. Dilengkapi dengan alatan permainan kanak-kanak, menara pandang jauh, wakaf, kerusi rehat dan trek berjogging. Antara lokasi yang boleh menjadi pilihan anda untuk beriadah bersama keluarga. Selain itu, gerai-gerai makanan juga terletak berdekatan dengan taman ini.

Taman Rekreasi Tampin
Kedudukan lokasi taman ini begitu strategik iaitu terletak berdekatan dengan Hospital Daerah Tampin, Rumah Rehat Tampin dan juga Kompleks Sukan Tampin. Keluasan kawasan Taman Rekreasi Tampin ini keseluruhannya berjumlah 9 ekar dimana 0.8 ekar adalah kawasan tasik sedia ada. Selain kehijauan alam semulajadinya, taman rekreasi ini turut dilengkapi pelbagai kemudahan seperti alat permainan kanak-kanak, gelanggang badminton, gelanggang tenis dan trek berjoging yang panjang. Kedudukannya yang strategik memberi peluang kepada orang ramai untuk mengunjunginya sambil beristirahat bersama keluarga.

Gunung Tampin

Gunung Tampin merupakan pengakhiran kepada Banjaran Titiwangsa dari segi geografi. Beberapa kolam telah didirikan diatas gunung ini bagi membolehkan para pengunjung menikmati kejernihan air yang masih terpelihara ini. Walau bagaimanapun, kolam-kolam ini akan dinaiktaraf tidak lama lagi bagi memberikan keselesaan dan kepuasan serta imej yang lebih baik dengan konsep yang lebih moden. Laluan sedia ada ke puncak gunung dengan jarak kira-kira 5 km ini juga sering dijadikan trek berjogging dan beriadah oleh orang ramai pada sebelah petang dan cuti hujung minggu.

Hentian Sebelah Tampin
Hentian Sebelah Tampin merupakan kawasan hentian berkonsepkan Rawat Dan Rehat (R&R). Terletak di pintu masuk utama ke daerah ini daripada utara semestinya lokasi yang strategik bagi membolehkan anda berhenti seketika sebelum meneruskan perjalanan. Antara kemudahan yang terdapat disini ialah gerai makanan, surau dan taman permainan kanak-kanak. Terletak di kaki Gunung Tampin.

Stesen keretapi Gemas
Stesen keretapi Gemas merupakan sebuah stesen kereta api yang terletak di Gemas, Negeri Sembilan, Malaysia. Di sini bertembungnya laluan pantai timur, selatan dan ke utara. Namun, pada tahun 2012, stesen tersebut ditinggalkan kerana dibina sebuah stesen baru dan nampak lebih berkualiti.

Rujukan

Pautan luar
 Laman web rasmi Majlis Daerah Tampin
 Peta-peta Tampin

Tampin
Luak di Negeri Sembilan
Petempatan di Tampin
Sempadan Melaka–Negeri Sembilan